b'\n_START_ARTICLE_\nFranc Cukala\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Celju je v Celovcu \xc5\xa1tudiral bogoslovje in bil 1902 posve\xc4\x8den v duhovnika, nato nadaljeval teolo\xc5\xa1ke \xc5\xa1tudije v Gradcu ter 1907 doktoriral. Leta 1920 je nastopil slu\xc5\xbebo \xc5\xbeupnika v Ravnah na Koro\xc5\xa1kem, 1923 pa postal dekan za Me\xc5\xbei\xc5\xa1ko dolino. Njegovo delo se je osredoto\xc4\x8dilo na uveljavljenje kr\xc5\xa1\xc4\x8danskih na\xc4\x8del v zasebnem in javnem \xc5\xbeivljenju. Do 1918 je sodeloval pri politi\xc4\x8dnih in gospodarskih dru\xc5\xa1tvih Koro\xc5\xa1kih Slovencev in se aktivno udele\xc5\xbeeval politi\xc4\x8dno organizacijskega dela v okviru SLS. V letih 1912\xe2\x80\x931919 je kot \xc5\xbeupnik v Podklo\xc5\xa1tru vodil stanovsko prosvetno dru\xc5\xbebo duhovnikov v Ziljski in Kanalski dolini. Od 1908\xe2\x80\x931912 je bil odbornik Mohorjeve dru\xc5\xbebe in od 1921 je njen predsednik. V Ravnah na Koro\xc5\xa1kem je ustanovil Dru\xc5\xbebo kr\xc5\xa1\xc4\x8danskih mater za vzgojo otrok in Dru\xc5\xbebo kr\xc5\xa1\xc4\x8danske dobrodelnosti. Cukala je bil ve\xc4\x8d let dopisnik Mira v katerem je objavljal \xc4\x8dlanke in vesti politi\xc4\x8dne in socialne vsebine.'